September 2012

September 2012, kroonika

2012. aasta september algas laupäeval ja lõppes 30 ööpäeva hiljem pühapäeval.

1. september

 Afganistani keskosas Vardaki provintsis NATO sõjaväebaasi lähistel koidikul toimunud kahes enesetapurünnakus hukkus üheksa tsiviilisikut ja neli politseinikku. 
 Armeenia pealinnas Jerevanis Ungari konsulaadi ees toimus rohkearvuline meeleavaldus, millega protesteeriti Ungari võimude eelmise päeva otsuse vastu lubada riigist lahkuda armeenlase tapmises süüdi mõistetud Aserbaidžaani ohvitseril.
 Horvaatia endisele peaministrile, 2010. aastal Austrias vahistatud Ivo Sanaderile esitati viies korruptsioonisüüdistus.
 Kõrgõzstanis astus ametist tagasi peaministri kohusetäitja Ömürbek Babanov. Samal päeval moodustati parlamendis uus valitsuskoalitsioon, kuhu kuuluvad Kõrgõzstani Sotsiaaldemokraatlik Partei, erakonnad Ar-Namõs ja Ata Meken. Uueks peaministrikandidaadiks esitati Džantörö Satõbaldijev, ajutiseks valitsusjuhiks nimetas president Aalõ Karaševi.
 Malis vallutasid islamistlikud võitlejad valitsusvägedelt riigi keskosas paikneva strateegilise tähtsusega Douentza linna.
 Suurbritannia koosseisu kuuluvates Inglismaal ja Walesis muutus vastavalt uuele seadusele elamispinna asustamine ilma selle omaniku loata kriminaalkuriteoks, mille eest on ette nähtud kuni kuus kuud vangistust või 5000 naelsterlingit trahvi.
 Eestis alustas Tartu Ülikooli esimese arendusprorektorina tööd Erik Puura.
 Eestis alustas esimese riikliku alluvusega gümnaasiumina tegevust Viljandi Gümnaasium. Uue gümnaasiumi uuele hoonele nurgakivi paneku tseremoonial osales ka Eesti president Toomas Hendrik Ilves.
 Tallinnas Uue Maailma asumis algas kahepäevane Uue Maailma tänavafestival.

2. september

 Ameerika Ühendriikide Luure Keskagentuuri direktor David Petraeus sooritas üllatusvisiidi Türgisse, et pidada Türgi valitsuse esindajatega läbirääkimisi Süüria kriisi ja terrorismivastase võitluse küsimustes.
 Armeenia president Serž Sargsjan nõudis teleesinemises Aserbaidžaanilt Armeenia ohvitseri mõrvanud Aserbaidžaani ohvitseri Ramil Səfərovi karistuse täitmisele pööramist ja ähvardas, et vastasel juhul on valmis Armeenia õigluse nimel ka sõda pidama.
 Egiptuse valitsus teatas, et saadab erru 70 Egiptuse kaitsejõudude kindralit.
 Etioopia pealinnas Addis Abebas toimusid peaminister Meles Zenawi riiklikud matused, kus osalesid tuhanded inimesed. Kohal olid mitmete välisriikide esindajad, teiste seas vähemalt 20 Aafrika riigi presidendid.
 Prantsusmaa tööminister Michel Sapin teatas, et töötute arv riigis ületas augustis kolme miljoni piiri ja jätkab kasvamist. Prantsusmaa tööpuudus on kasvanud 16 kuud järjest.
 Türgis Şırnaki provintsis toimunud kokkupõrgetes Türgi armee ja Kurdistani Töölispartei võitlejate vahel sai surma 10 sõdurit ning 20 kurdi võitlejat. Kokkupõrked puhkesid kui kurdid ründasid Türgi sõjaväebaase.

3. september

 Alžeeria president Abdelaziz Bouteflika nimetas riigi uueks peaministriks Abdelmalek Sellali.
 Armeenia otsustas Ungari pealinnast Budapestist protestiks tagasi kutsuda kõik seal täienduskursustel olevad politseinikud. Samas avaldas ka Ungari Aserbaidžaanile ametlikku protesti armeenlase tapmises süüdi mõistetud ja kodumaale karistust kandma saadetud Aserbaidžaani ohvitseri Ramil Səfərovi amnesteerimise pärast.
 Gruusia välisministeerium teatas, et riik kavatseb suurendada oma sõjalist kontingenti Afganistanis. Afganistanis teenivate sõjaväelaste hulk peaks suurenema 900 inimeselt 1700 inimesele.
 Hispaanias pöördus Andaluusia autonoomne piirkond pöördus keskvalitsuse poole palvega eraldada kohe rahalist abi 1 miljardi euro ulatuses.
 Keenias alustasid kümned tuhanded üldkoolide õpetajad palgatõusu nõudmiseks üldstreiki vaatamata sellele, et kohus oli streigi ebaseaduslikuks kuulutada.
 Lõuna-Koreas suri 92-aastaselt Ühinemiskiriku looja pastor Sun Myung Moon.
 Prantsuse Polüneesia komissarina astus ametisse Jean-Pierre Laflaquière.
 Eesti haridus- ja teadusminister Jaak Aaviksoo esines tervituskõnega Tartu Ülikooli uue õppeaasta avaaktusel.
 Eesti sotsiaalminister Hanno Pevkur alustas viiepäevast visiiti Suurbritannias, et tutvuda sealse töövõimetussüsteemiga ja külastada Londonis toimuvaid paraolümpiamänge.
 Eesti suursaadik Gruusias Priit Turk andis president Mihheil Saakašvilile üle oma volikirjad.
 Eesti suursaadik Belgias Gert Antsu andis kuningas Albert II üle oma volikirjad.
 Tartus toimus õppeaasta alguse puhul Kaitseväe Ühendatud Õppeasutuste kadettide paraad. Õppeaasta avaloengu pidas koolis Kaitseväe juhataja brigaadikindral Riho Terras.
 Tartus algas Sihtasutuse Eesti Teatri Festival korraldatud teatrifestival "Draama 2012".
 Tartu Jaani kirikus toimunud tänujumalateenistusel allkirjastati EELK Usuteaduse Instituudi ja Tartu Teoloogia Akadeemia ühinemisleping. Kahe kooli ühinemine viiakse lõpule septembriks 2013 ning Tartu Teoloogia Akadeemia muutub seejärel Usuteaduse Instituudi filiaaliks.

4. september

 Ameerika Ühendriikides Põhja-Carolina osariigis Charlotte'i linnas algas Demokraatliku Partei valimiskongress.
 Euroopa Komisjon algatas uurimise Venemaa riikliku gaasifirma Gazprom suhtes, et selgitada välja, kas ja kuidas on firma kuritarvitanud oma monopoolset seisundit Ida- ja Kesk-Euroopa riikide gaasiturgudel.
 Kanadas Québeci provintsis toimunud parlamendivalimised võitis provintsi autonoomia laiendamist ja tulevast iseseisvumist pooldav Parti Québécois, pälvides 31,9 protsendi valijate toetuse ja kindlustades endale 54 kohta 125-liikmelises parlamendis.
 Leedus Vilniuses toimus Põhja- ja Baltimaade välisministrite kohtumine, mille kesksed teemad olid Põhja-Balti koostöö tõhustamine, idapartnerlus ja energeetikavaldkonna küsimused.
 Suurbritannias alustas peaminister David Cameron muudatuste sisseviimist oma valitsuskabinetis. Tähtsamatest ministritest kaotasid oma koha tervishoiuminister Andrew Lansley ja justiitsminister Ken Clarke, nende asemele nimetati vastavalt Jeremy Hunt ja Chris Grayling.
 Eesti president Toomas Hendrik Ilves alustas kahepäevast visiiti Ungaris, et osaleda soome-ugri rahvaste kuuendal maailmakongressil.
 Eesti suursaadik Saksamaal Kaja Tael andis president Joachim Gauckile üle oma volikirjad.
 Eesti Raudtee juhatuse esimehena alustas tööd eelmisel päeval sellele ametikohale valitud Ahti Asmann.
 Harjumaal Tabasalus pandi nurgakivi ettevõtte Tallegg uuele tootmishoonele. Tseremoonial osales Eesti põllumajandusminister Helir-Valdor Seeder.
 Keila linnavolikogu valis uueks linnapeaks senise abilinnapea Enno Felsi.

5. september

 Belgia pealinnas Brüsselis evakueeriti Ameerika Ühendriikide saatkonna ja Belgia kaitseministeeriumi hoone, mille lähistele oli pargitud politseis kahtlusi tekitanud kaubaauto. Häire osutus siiski ekslikuks, sest lõhkekeha kaubaautost ei leitud.
 Costa Rica Nicoya poolsaare lähistel, 140 kilomeetri kaugusel pealinnast San Josést toimus 7,6-magnituudine maavärin. Maavärin tekitas elektri- ja sidekatkestusi, kuid suurematest purustustest ja inimohvritest teateid ei laekunud.
 Hispaania rahvusringhääling taastas härjavõitluste otseülekanded, mis keelustati kuus aastat tagasi. Ülekannete taastamise muutis võimalikuks vastava keelu tühistamine peaminister Mariano Rajoy valitsuse poolt.
 Indias Tamil Nadu osariigis Sivakasi linnas asuvas Om Shakti ilutulestikurakettide tehases puhkenud põlengus hukkus 34 ja sai vigastada veel 30 inimest.
 Kanadas Montréalis avas mees Québeci provintsi uue peaministri Pauline Marois' võidukõne ajal publiku seas tule. Üks inimene hukkus ja veel üks sai vigastada, politsei pidas tulistaja kinni. Peaminister tulistamises vigastada ei saanud.
 Kõrgõzstani parlament kinnitas ametisse peaminister Džantörö Satõbaldijevi valitsuskabineti.
 Tšiilis mõistis kohus 15 aastaks vangi Augusto Pinocheti aegse salapolitsei ülema kindral Manuel Contrerase, tunnistades ta süüdi 1975. aastal 23-aastase vasakpoolse aktivisti Ramon Martineze surmas. Contreras kannab juba vanglakaristust muude inimröövide ja mõrvade eest, tema karistuse kogupikkus ületab 200 aastat.
 Türgis Afyonkarahisari provintsis toimunud laskemoonalao plahvatuses hukkus 25 ja sai vigastada 4 sõdurit. Plahvatus toimus ajal, mil sõdurid olid laos granaate ümber paigutamas.
 Eesti peaminister Andrus Ansip alustas neli päeva kestvat ametlikku visiiti Kasahstanis.
 Eesti kultuuriminister Rein Lang alustas kolmepäevast visiiti Ungaris, et osaleda soome-ugri rahvaste kuuendal maailmakongressil.
 Eesti suursaadik Marina Kaljurand avas Ameerika Ühendriikides Põhja-Carolina osariigis Huntersville'i linnas Eesti aukonsulaadi. Aukonsulina alustas tööd Ralph Daetwyler.
 Tallinnas Salme kultuurikeskuses anti üle päästeteenistuse aumärgid ja elupäästjate medalid. Autasud andsid üle siseminister Ken-Marti Vaher ja Päästeameti peadirektor Kalev Timberg.

6. september

 Ameerika Ühendriikide suurim veebipood Amazon avas Suurbritannias Hemel Hampsteadis oma uue jaotuskeskuse, kuhu palgati 600 töötajat. Ühtlasi teatas Amazon, et kavatseb kahe aasta kestel Suurbritannias seoses laienemisega luua kokku 2000 uut töökohta.
 Ameerika Ühendriikides Põhja-Carolinas Charlotte'is toimunud Demokraatliku Partei valimiskongressil nimetati president Barack Obama erakonna ametlikuks presidendikandidaadiks 2012. aasta presidendivalimistel.
 Birma parlament avaldas umbusaldust riigi konstitutsioonikohtu ametis olevale koosseisule, sundides kõiki üheksat kohtunikku tagasi astuma. President Thein Sein rahuldas kohtunike tagasiastumisavaldused samal päeval.
 Läti Seim võttis 65 poolthäälega vastu kodakondsusseaduse parandused, millega määratakse kindlaks tingimused topeltkodakondsuse saamiseks. Seaduseparandused jõustuvad 1. jaanuarist 2013.
 Türgi İzmiri provintsi rannikul läks kohaliku aja järgi kella 5.30 paiku põhja laev enam kui 100 Lähis-Ida päritolu põgenikuga pardal. Uppus 61 inimest, 45 inimesel õnnestus ujuda kaldale. 
 Ukrainas andis opositsioonile kõrgeimale halduskohtule üle enam kui 500 000 allkirja, mis koguti selleks, et algatada kohtumenetlus opositsiooni poolt "võimu usurpeerimises" süüdistatava president Viktor Janukovõtši vastu.
 Eestisse saabus kahepäevasele visiidile Ameerika Ühendriikide Euroopa väejuhatuse planeerimisosakonna ülema asetäitja kontradmiral Mark Montgomery.
 Eesti kaitseminister Urmas Reinsalu alustas visiiti Afganistanis, et tutvuda seal teenivate Eesti kaitseväelaste teenistusega.
 Rakveres avati Rakvere Ametikooli uus õppehoone.

7. september

 Kanada sulges oma saatkonna Iraanis ja andis korralduse Kanadast lahkumiseks kõigile Iraani diplomaatidele, protesteerides sellega Iraani jätkuva toetuse vastu president Bashār al-Asadi valitsusele Süürias.
 Küprosel algas Euroopa Liidu välisministrite mitteametlik kohtumine, kus osales ka Eesti välisminister Urmas Paet.
 Saksamaal algas lennuteenindajate 24-tunnine streik, mille tõttu rahvuslik lennufirma Lufthansa oli sunnitud tühistama sadu lende. Streigiga ühines umbes kaks kolmandikku firma lennuteenindajatest.

8. september

 Hongkongi valitsus teatas kaks nädalat kestnud meeleavalduste järel, et loobub koolides Hiina patriotismi ainekursuse sisseviimisest.
 Itaalias lõppes Veneetsia filmifestival. Festivali peaauhinna Kuldlõvi pälvis Lõuna-Korea režissööri Kim Ki-duki film "Pietá".

9. september

 Hongkongis toimusid parlamendivalimised.
 Iraagi kohus mõistis riigi asepresidendi Ţāriq al-Hāshamī tagaselja surma. Türgis elav Hāshamī mõisteti süüdi mitmes kuriteos, teiste seas ka kahe mõrva organiseerimises. 
 Suurbritannias Londonis lõppesid 2012. aasta paraolümpiamängud.

10. september

 Ameerika Ühendriikides Chicagos algas õpetajate streik, mille tõttu jäi õppetööst kõrvale 350 000 õpilast.
 Jaapani valitsus teatas, et ostab Hiinalt ja Taiwanilt peatselt välja vaidlusalused Senkaku saared.
 Jaapani pealinnas Tōkyōs sooritas enesetapu finantsteenuste minister Tadashiro Matsushita. 
 Somaalia parlament valis teises valimisvoorus riigi uueks presidendiks Xasan Shiikh Maxamuudi, kelle poolt hääletas 190 parlamendiliiget. Senist presidenti Shariif Shiikh Axmedi toetas 79 parlamendiliiget.

11. september

 Egiptuse pealinnas Kairos ründasid prohvet Muḩammadit solvavast filmist raevunud meeleavaldajad Ameerika Ühendriikide saatkonda ja rebisid sellelt maha lipu. Egiptuse politsei võttis saatkonna edasiste vahejuhtumite vältimiseks oma kaitse alla.
 Hispaanias Barcelonas toimus rahumeelne meeleavaldus, millel osalenud 1,5–2 miljonit inimest nõudsid Kataloonia iseseisvumist. 
 Jaapani valitsus riigistas ametlikult kolm vaidlusalust saart Senkaku saarestikus, sõlmides saarte seniste eraomanikega ostu-müügilepingu. Hiina valitsus avaldas Jaapani võimude tegevuse suhtes protesti ja Taiwan kutsus tagasi oma diplomaatilise esindaja Jaapanis.
 Jeemeni pealinnas Şan‘ā's korraldati atentaat riigi kaitseministrile, kes pääses rünnakust vigastusteta. Autopommi plahvatuses hukkus 12 inimest, teiste seas ministri 7 ihukaitsjat. 
 Liibüas Banghāzīs ründas rahvahulk Ameerika Ühendriikide konsulaati ja pani selle põlema. Rünnakus hukkusid Ameerika Ühendriikide suursaadik J. Christopher Stevens ja kolm saatkonnatöötajat. Vahejuhtumi ajendas internetis laialdaselt levima hakanud video, milles solvatakse islamit ja prohvet Muḩammadit.

12. september 

 Ameerika Ühendriikide arvutitootja Apple Inc. avalikustas oma nutitelefoni iPhone uue, viienda mudeli ja operatsioonisüsteemi iOS kuuenda versiooni.
 Hollandis toimusid parlamendivalimised. Valimised võitis 26,6 protsendiga valitsev Vabaduse ja Demokraatia Rahvapartei, mis sai 150-liikmelises parlamendis 41 kohta. Teiseks jäi sotsiaaldemokraatlik Tööpartei, mis kogus 24,8 protsendi valijate toetuse ja sai parlamendis 38 kohta.
 Liibüa parlament valis teises valimisvoorus 96 poolthäälega riigi uueks peaministriks Muşţafā Abū Shāqūri.
 Pakistanis Karachis süttis põlema riidevabrik ja Lahores kingavabrik. Kahe tehase põlengus hukkus kokku vähemalt 314 inimest.
 Saksamaal Karlsruhes otsustas konstitutsioonikohus tagasi lükata Euroopa stabiilsusmehhanismiga liitumise suhtes esitatud kaebuse, kuid piiras oluliselt valitsuse vabadust osaleda taolistes finantsskeemides ilma Liidupäeva heakskiiduta. 
 Somaalia pealinnas Muqdishos ründas enesetaputerrorist hotelli, kus riigi uus president Xasan Shiikh Maxamuud pidas pressikonverentsi. Rünnakus hukkus neli inimest, president pääses rünnakust vigastusteta.

13. september

 Ameerika Ühendriikides alustas Föderaalreserv oma kolmandat kvantitatiivse lõdvendamise programmi eesmärgiga stimuleerida Ühendriikide majandust.
 Süüria pealinna Damaskusse saabus Ühinenud Rahvaste Organisatsiooni uus eriesindaja Lakhdar Brahimi.
 Venemaa peaminister Dmitri Medvedev kutsus üles vabastama punkansambli Pussy Riot vangistatud liikmeid.

14. september 

 Afganistanis Ghaznī provintsis Spīn Bandi piirkonnas hukkus reisibussi ja kütuseveoki kokkupõrke tõttu toimunud plahvatuses 50 inimest.
 Lätis Riias algas kahepäevane julgeolekupoliitika konverents, kus osales ka Eesti president Toomas Hendrik Ilves.
 Paavst Benedictus XVI alustas ametlikku kolmepäevast visiiti Liibanonis. Tegemist on katoliku kiriku pea esimese visiidiga sellesse riiki viimase 15 aasta jooksul.
 Sudaani pealinnas Hartumis ründasid prohvet Muḩammadit teotavast filmist raevunud meeleavaldajad Saksamaa ja Suurbritannia saatkondi. Samal ajendil puhkenud rahutustes Liibanonis Tripolis süüdati põlema kiirtoiduketi KFC restoran ning toimusid kokkupõrked meeleavaldajate ja julgeolekujõudude vahel.
 Suurbritannia prints William ja tema abikaasa Catherine algatasid kohtuasja Briti ajakirja Closer vastu, mis avaldas Catherine'ist Prantsusmaal puhkamise ajal tehtud topless-fotod.

15. september

 Iirimaa ajaleht Irish Daily Star avaldas teise väljaandena Cambridge'i hertsoginnast Catherine'ist tehtud topless-fotod.
 Venemaal Moskvas toimus kümnete tuhandete osavõtjatega opositsiooni meeleavaldus president Vladimir Putini vastu.
 Eestit külastas Prantsusmaa Euroopa Liidu asjade minister Bernard Cazeneuve, kes kohtus oma visiidi raames Eesti peaministri Andrus Ansipiga. 

16. september

 Ameerika Ühendriigid vähendasid seoses oma diplomaatilistele esindustele toimunud rünnakutega personali hulka Sudaanis ja Tuneesias asuvates saatkondades ning soovitasid oma kodanikel hoiduda nende riikide külastamisest. 
 Hiinas rünnati mitmetes linnades seoses Senkaku saarte kuuluvuse üle toimuva vaidlusega Jaapani ettevõtteid. Muuhulgas süüdati Qingdao linnas põlema Panasonicu tehas.
 Türgis Bingöli provintsis Kurdistani Töölispartei võitlejate korraldatud pommiplahvatuses hukkus kaheksa Türgi politseinikku. 

17. september

 Afganistani pealinnas Kabulis toimus tuhandete osavõtjatega vägivaldne meeleavaldus, mille kutsus esile internetis leviv prohvet Muḩammadit teotav film. Ka Indoneesia pealinnas Jakartas püüdsid meeleavaldajad samal põhjusel rünnata Ameerika Ühendriikide saatkonda, põrgates kokku seda kaitsva politseiga.
 Birma opositsioonijuht Aung San Suu Kyi alustas 17-päevast visiiti Ameerika Ühendriikides, et taotleda Birma vastu kehtestatud majandussanktsioonide leevendamist.
 Dominica parlament valis president Nicholas Liverpooli tagasiastumise järel ühehäälselt uueks presidendiks Eliud Williamsi, kes vannutati ka samal päeval ametisse.
 Küprose pealinnas Nikosias toimus Euroopa Liidu transpordi, telekommunikatsiooni ja energeetika nõukogu mitteametlik istung, mille keskmes oli energiaküsimused.
 Rootsi kohtumeditsiinieksperdid teatasid, et ei suutnud WikiLeaksi asutaja Julian Assange'i süüasjas peamiseks tõendiks olnud rebenenult kondoomilt kindlalt tuvastada tema DNA-d. Assange'i, kes varjab ennast Suurbritannias Ecuadori saatkonnas, soovitakse Rootsis kohtu alla anda seoses väidetava vägistamisjuhtumiga.
 Eestisse saabus ametlikule visiidil Sloveenia parlamendi esimees Gregor Virant, kes kohtus siin visiidi esimesel päeval peaminister Andrus Ansipi ja Riigikogu esimehe Ene Ergmaga.
 Eesti president Toomas Hendrik Ilves võttis vastu Ameerika Ühendriikide suursaadiku Jeffrey Levine'i, Ecuadori suursaadiku Mario Guerrero Murgueytio, Šveitsi suursaadiku Walter Haffneri ja Tšehhi suursaadiku Richard Kadlcáki volikirjad. 

18. september

 Ameerika Ühendriikide riiklik arenguabiagentuur USAID teatas oma tegevuse lõpetamisest Venemaal. Vastava korralduse oli agentuurile andnud Venemaa valitsus, andes neile tegevuse lõpetamiseks aega 1. oktoobrini. 
 Keenia politsei teatas, et leidis Tana jõe deltast kaks massihauda. Ohvrite arv ja päritolu ei ole veel teada, kuid ilmselt on tegemist etnilise konflikti ohvritega.
 Mehhiko põhjaosas Tamaulipase osariigis riikliku naftaettevõtte Pemex tehases toimunud plahvatuses ja selle järel puhkenud tulekahjus hukkus 26 inimest.
 Pakistani ülemkohus andis peaminister Raja Pervez Ashrafile täiendavalt ühe nädala aega avada korruptsioonimenetlus president Asif Ali Zardari vastu.
 Põhja-Korea ja Venemaa sõlmisid kokkuleppe, mille kohaselt kustutab Venemaa 11 miljardit USA dollarit Põhja-Korea riigivõlast Venemaa ees.
 Türgis Bingöli provintsis ründasid Kurdistani Töölispartei võitlejad rakettide ja käsitulirelvadega umbes 200 sõdurit transportinud sõjaväekonvoid. Rünnakus hukkus 9 ja sai vigastada 71 Türgi sõdurit.
 Eestis Võrus algas kahepäevane rahvusvaheline piirialade konverents "Ühised kogemused – uued väljakutsed".
 Eestis viibis ametlikul visiidil Iirimaa põllumajandusminister Simon Coveney, kes kohtus selle raames oma Eesti kolleegi Helir-Valdor Seederiga. 
 Harjumaal Nelijärvel algas riigikaitseõpetajate iga-aastane sügisseminar, mille avas kaitseminister Urmas Reinsalu. Üritusel osales ka Kaitseväe juhataja brigaadikindral Riho Terras. 

19. september

 Ameerika Ühendriikides Chicagos lõppes kooliõpetajate kaheksapäevane streik, mis mõjutas umbes 350 000 Chicago koolide õpilast.
 Hiina pealinnas Pekingis ründasid meeleavaldajad Ameerika Ühendriikide suursaadiku autot, suursaadik vigastada ei saanud. Samal päeval keelustas Hiina valitsus ametlikult kõik Jaapani-vastased meeleavaldused, mis olid ajendatud Hiina ja Jaapani tülist Senkaku saarte kuuluvuse üle.
 Küprose pealinnas Nikosias algas kahepäevane Euroopa spordifoorum. 
 Eestis Tallinnas algas kahepäevane kaitsepoliitika- ja julgeolekukonverents "Annual Baltic Conference on Defence".
 Eesti president Toomas Hendrik Ilves alustas 1. oktoobrini kestnud ametlikku visiiti Ameerika Ühendriikides.

20. september

 Belgias Brüsselis toimus Euroopa Liidu ja Hiina tippkohtumine.
 Gruusias astus Thbilisi Gldani vanglas aset leidnud piinamiste ja vägistamiste tõttu ametist tagasi siseminister Batšana Ahhalaia. Siseministri kohuseid asus täitma Ekaterina Zguladze.
 Küprose pealinnas Nikosias algas Euroopa Liidu spordinõukogu mitteametlik kahepäevane istung. 
 Leedu pealinnas Vilniuses toimus Balti Ministrite Nõukogu istung. 
 Eestis kuulutati välja ettevõtluse auhinna 2012 ja Eesti ettevõtete konkurentsivõime edetabeli 2012 laureaadid. Auhindade väljakuulutamisel ja üleandmisel osales ka peaminister Andrus Ansip.
 Eestit külastas NATO Euroopa liitlasvägede ülemjuhataja admiral James Stavridis, kes kohtus oma visiidi raames välisminister Urmas Paetiga.
 Tartus tunnustati Eesti parimaid perearstikeskuseid. 109 perearstikeskusest, kes olid konkursile oma andmed esitanud, tunnistati parimale ehk A-kategooriale vastavaks 24 perearstikeskust, neist 11 Tallinnast.

21. september

 Elevandiluuranniku piiril Noe linnas toimunud rünnaku tõttu piiripunktile sulges Elevandiluurannik oma piiri Ghanaga.
 Etioopia peaministrina vannutati ametisse seni valitsusjuhi kohusetäitjaks olnud Hailemariam Desalegn. Desalegnist sai esimene Etioopia peaminister, kes on usutunnistuselt protestant.
 Euroopa Liidus tähistati esimest korda rahvusvahelist koostööpäeva "Ühised piirid liidavad". 
 Jaapanis valiti valitseva Demokraatliku Partei esimeheks tagasi peaminister Yoshihiko Noda.
 Lõuna-Aafrika Vabariigis anti välja poliitiku Julius Malema vahistamismäärus. President Jacob Zuma kriitika ja valgetevastasusega tuntuks saanud poliitikut kahtlustatakse korruptsioonis.
 Norra peaminister Jens Stoltenberg viis sisse muudatused oma valitsuskabinetis. Tähtsamatest ministritest vahetati välja välisminister, kelleks sai senine kaitseminister Espen Barth Eide. Uueks kaitseministriks sai Anne-Grete Strøm-Erichsen.
 Prantsusmaal Pariisis avas Louvre'i muuseum uue, islami kunstile pühendatud tiiva, kus on välja pandud 3000 kunstiteost, mis pärinevad ajast 7.–19. sajandini.
 Türgis Silivris mõistis kohus karistused 330 ohvitserile, keda süüdistati väidetava 2003. aasta riigipöördekatse ettevalmistamises. Õigeks mõisteti 34 inimest, enamik ohvitsere sai kuni 18-aastase vanglakaristuse. Kindralid Çetin Doğan, Özden Örnek ja İbrahim Fırtına said eluaegse vanglakaristuse, mida lühendati hiljem 20 aastale.
 Eestis Tallinnas algas merenduskonverents, mille avas majandus- ja kommunikatsiooniminister Juhan Parts.
 Eestis anti üle Eesti disainiauhinnad 2012. Auhinnatseremoonial esindas valitsust välisminister Urmas Paet. 

22. september

 Afganistan lõpetas Pakistani ajalehtede impordi, süüdistades Pakistani väljaandeid islamiliikumise Ţālebān toetamises.
 Austraalias Victoria osariigis tunnistas katoliku kiriku Melbourne'i peapiiskopkond, et alates 1930. aastatest on osariigis nende vaimulike ahistamise ohvriks langenud üle 600 lapse. Sõltumatud allikad on hinnanud tegelikku ohvrite arvu isegi 10 000.
 Pakistani raudteede minister Ghulam Ahmad Bilour lubas maksta 100 000 USA dollarit inimesele või inimestele, kes tapavad prohvet Muḩammadit teotava filmi "Muslimite süütus" autori. Pakistani valitsus distantseeris ennast hiljem ministri isiklikust seisukohast.
 Somaalia pealinnas Muqdishos lasti mošeest lahkumise järel oma kodu ees maha Somaalia uue parlamendi liige Mustafa Haji Maalim.

23. september

 Ameerika Ühendriikides anti välja 2012. aasta Emmy teleauhinnad. Parimaks meesdraamanäitlejaks valiti Briti näitleja Damian Lewis osatäitmise eest sarjas "Homeland", parimaks naisdraamanäitlejaks valiti ameerika näitleja Claire Danes osatäitmise eest samas sarjas. 
 Etioopia pealinnas Addis Abebas kohtusid Lõuna-Sudaani president Salva Kiir Mayardit ja Sudaani president ‘Umar Ḩasan Aḩmad al-Bashīr, et arutada kahe riigi peamisi tüliküsimusi: piiride kindlaksmääramist ja naftavarude kuuluvust. Presidentide läbirääkimised venisid neljale päevale.
 Hiina ja Afganistan allkirjastasid Kabulis mitmed julgeoleku- ja majanduskoostöö alased kokkulepped. Ühtlasi lepiti kokku, et Hiina instruktorid hakkavad osalema Afganistani politseinike koolitamises.
 Hiina merevägi sai kätte oma esimese lennukikandja, mis ehitati aastatel 2002–2012 ümber Nõukogude Liidu vanast lennukikandjast "Varjag". Lennukikandja uueks nimeks sai "Liaoning" ja see alustas teenistust 25. septembril.
 Iraan tõkestas juurdepääsu internetifirma Google Inc. mitmetele teenustele, teiste seas otsimootorile Google ja e-posti teenusele Gmail.
 Moldova Gagauusia autonoomses ringkonnas toimus kohaliku parlamendi valimiste teine voor. Enamuse saavutasid sõltumatud kandidaadid, kellele läks 25 kohta 35-liikmelises parlamendis. Parteidest saavutas suurimat edu Moldova Vabariigi Kommunistide Partei, mis sai valimistel 7 kohta parlamendis.
 Nigeeria põhjaosas Bauchi linnas ründas enesetaputerrorist kristliku kiriku juures asunud parklat, rünnakus hukkus 2 ja sai vigastada 48 inimest.
 Šveitsis ei toetanud inimesed rahvahääletusel ettepanekut kehtestada kõigis avalikes kohtades täielik suitsetamise keeld.
 Valgevenes toimusid parlamendivalimised. Valdava osa parlamendikohtadest võitsid sõltumatud kandidaadid, keda on 110-liikmelises parlamendis 104. Suurem osa Valgevene parteidest boikoteeris valimisi. Valimiskomisjoni teatel oli valimisaktiivsus 65,9 protsenti, kuid sõltumatute vaatlejate hinnangul ei ületanud see 30 protsenti.

24. september

 Belgias Brüsselis algas Euroopa Liidu põllumajanduse ja kalanduse nõukogu istung.
 Iisraeli endisele peaministrile Ehud Olmertile, kes mõisteti juulis süüdi tuttavale ettevõtjale ebaseaduslike teenete osutamises, määrati karistuseks üks aasta tingimisi vangistust ja rahatrahv summas 19 170 USA dollarit.
 Kasahstanis astus ametist tagasi peaminister Kärim Mäsimov. Uueks valitsusjuhiks nimetati samal päeval Serik Ahmetov.
 Mali valitsus teatas nõustumisest paigutada riigi pealinna Bamakosse Lääne-Aafrika Riikide Majandusühenduse 3000-meheline väekontingent, mille eesmärk on aidata Mali võimudel võidelda riigi põhjaosa kontrollivate islamistlike relvarühmituste vastu.
 Nigeeria armee viis riigi kirdeosas, Adamawa ja Yobe osariikides läbi operatsiooni islamiliikumise Boko Haram vastu. Operatsiooni käigus tapeti vähemalt 35 ja peeti kinni veel 60 oletatavat islamisti. 
 Saksamaal Mannheimis ei leidnud kohus piisavalt tõendeid tehnoloogiafirma Apple Inc. süüdistustele, mille kohaselt on Apple'i konkurendid Motorola ja Samsung oma puuteekraaniga seadmete kavandamisel ja valmistamisel rikkunud Apple'i patente.
 Uruguays vahistati neli merejalaväelast, keda kahtlustatakse Ühinenud Rahvaste Organisatsiooni rahuvalvemissioonil Haitil teenides 18-aastase haiti noormehe vägistamises 2011. aastal. Meestele ei esitatud siiski süüdistust vägistamises, vaid ainult vägivalla kasutamises.
 Venemaal Peterburis algas Euroopa Nõukogu noorsooministrite kahepäevane kohtumine. Eestit esindas üritusel haridus- ja teadusministeeriumi asekantsler Madis Lepajõe.
 Eestis anti välja riigivanem Jaan Teemanti 140. sünniaastapäeva puhul temale pühendatud postmark. Mark ilmus postmargiseerias "Eesti Vabariigi riigipead 1918–2018" ja selle esitlusel Stenbocki maja saalis osales ka peaminister Andrus Ansip.
 Eesti kultuuriminister Rein Lang ja Tallinna Tehnikaülikooli rektor Andres Keevallik allkirjastasid ühiste kavatsuste protokolli, et arendada ministeeriumi ja ülikooli koostööd kultuuripärandi säilitamise ja restaureerimisega seotud uurimis- ja arendustegevuse alal.
 Eestis alustas kahepäevast visiiti Euroopas resideerivaid türgi rahvusest ärimehi koondava Euroopa-Türgi ärikonföderatsiooni UNITEE kahekümneliikmeline delegatsioon, kes kohtusid visiidi raames ka majandus- ja kommunikatsiooniministri Juhan Partsiga.
 Tallinna Ülikooli kantslerina alustas tööd endine Eesti Haigekassa juhatuse esimees Hannes Danilov.

25. september

 Hispaania pealinnas Madridis üritasid meeleavaldajad valitsuse kärpemeetmete vastu korraldatud meeleavaldusel tungida parlamendihoonesse. Seda kaitsnud politsei lõi rünnaku tagasi, tulistades ründajaid kummikuulidega ja vahistades umbes 20 inimest.
 Jaapani optikafirma Olympus endine tegevjuht Tsuyoshi Kikukawa tunnistas ennast kohtus süüdi firma 1,7 miljardi USA dollari suuruse kahjumi varjamises.
 Keenias lõppes kolm nädalat kestnud õpetajate streik. Streigi lõpetas eelnenud nädalavahetusel saavutatud kokkulepe, mille kohaselt tõstab valitsus õpetajate palkasid sõltuvalt praegusest palgatasemest 20–40 protsenti.
 Kuveidi ülemkohus ei andnud valitsusele luba muuta riigi valimisringkondade piire. Kuveidi opositsioon oli süüdistanud valitsust kavas kujundada valimisringkonnad ümber, et saavutada tõenäoliselt toimuvatel kordusvalimistel endale meelepärane tulemus.
 Türgi idaosas Tunceli linnas toimus plahvatus, mille sihtmärgiks oli sisejulgeolekuvägede sõdureid transportinud sõiduk. Plahvatuses hukkusid 6 sõdurit ja 1 eraisik, kahtlus rünnaku organiseerimises langes Kurdistani Töölisparteile.
 Venemaa Riigiduuma teatas, et loobub arutamast seaduseelnõud, mille eesmärk oli viia Venemaa seal praegu alaliselt kehtivalt suveajalt üle alaliselt kehtivale vööndiajale. Seaduseelnõu esitasid parlamendile tervishoiukomisjon ja liberaaldemokraatide fraktsioon.
 Eesti välisminister Urmas Paet alustas 1. oktoobrini kestnud tööreisi Ameerika Ühendriikides, et osaleda Ühinenud Rahvaste Organisatsiooni peaassamblee 67. istungjärgul.
 Haridus- ja Teadusministeeriumi eestvedamisel toimus Eestis resideerivate välisriikide diplomaatide õppereis Tartu Ülikooli Viljandi Kultuuriakadeemiasse ja Olustvere Teenindus- ja Maamajanduskooli.
 Eesti Päevaleht avaldas artikli, milles paljastas Mart Sanderile kuuluva kunstigalerii katse võltsida kunstioksjonile minevate maalide andmeid, esitledes vähetuntud saksa kunstnike töid nimekate eesti kunstnike töödena ja küsides nende eest soetamishinnast üle kümne korra kõrgemat alghinda.
 Eesti Interneti Sihtasutuse tegevjuhina alustas tööd Heiki Sibul.
 Eesti Kunstiakadeemia rektor Signe Kivi, Tallinna Tehnikaülikooli rektor Andres Keevallik, Tallinna Ülikooli rektor Tiit Land ning Eesti Muusika- ja Teatriakadeemia rektor Peep Lassmann allkirjastasid toetusavalduse Mustpeade maja jätmiseks Tallinna linnale. Valitsus on otsustanud hoone tagastada õigusjärgsele omanikule, Mustpeade vennaskonnale.

26. september

 Ameerika Ühendriikides New Yorgis kohtusid Birma president Thein Sein ja Ameerika Ühendriikide riigisekretär Hillary Clinton. Kohtumisel lubas riigisekretär Clinton leevendada seni Birma kaupadele Ameerika Ühendriikides kehtinud impordipiiranguid.
 Jaapani peamine opositsioonierakond Liberaaldemokraatlik Partei valis oma uueks esimeheks ekspeaminister Shinzō Abe.
 Kreeka pealinnas Ateenas toimus massimeeleavaldus valitsuse uue, 11,5 miljardi euro suuruse kärpekava vastu. Meeleavaldus, millel osales umbes 50 000 inimest, muutus vägivaldseks, kui sellel osalenud anarhistid hakkasid parlamendihoonet turvanud politseinikke loopima süütepudelitega. Politsei kasutas meeleavaldajate laialiajamiseks pisargaasi.
 Küprose pealinnas Nikosias algas Euroopa Liidu kaitseministrite mitteametlik kahepäevane kohtumine.
 Lõuna-Sudaani ja Sudaani presidendid jõudsid Etioopia pealinnas Addis Abebas toimunud kõnelustel piirküsimustes kokkuleppele. Kahe riigi piirialale luuakse demilitariseeritud tsoon ja Sudaan võimaldab taas Lõuna-Sudaanis toodetud naftale transiiti läbi oma territooriumi.
 Mehhiko merejalaväelased arreteerisid narkogrupeeringu Los Zetas ühe juhi Iván Velázquez Caballero.
 Ukraina pealinna Kiievi kaubanduskeskuses Karavan toimunud tulistamises lasi mees maha kolm turvatöötajat. Vahejuhtum leidis aset kui varguses kahtlustatud isik avas kinnipidamisel tule teda küsitlenud turvatöötajate pihta. Tulistajal õnnestus sündmuskohalt põgeneda.
 Uruguay parlamendi alamkoda kiitis pärast 14 tundi kestnud vaidlusi häältega 50:49 heaks seaduseelnõu, mis seadustab riigis esmakordselt abordi. Uue seaduse kohaselt, mille peab kinnitama ka ülemkoda, on abort edaspidi lubatud esimesel 12 rasedusnädalal.

27. september

 Aafrika Liidu väed sisenesid Somaalia islamistide peamisse tugipunkti Kismaayosse ja võtsid suure osa linnast oma kontrolli alla.
 Ameerika Ühendriikides Iowa osariigis algas 2012. aasta presidendivalimiste eelhääletus.
 Ameerika Ühendriikides California osariigis kinnitati seadus, mis lubab juhita autodel avalikult tänavaliikluses sõita. Ettevõtte Google juhita autodega on juba aastaid sõidetud ilma ühtegi liiklusõnnetusse sattumata.
 Ameerika Ühendriikides Los Angeleses võeti vahi alla 55-aastane Nakoula Basseley Nakoula, üle maailma muslimite rahutusi põhjustanud lühifilmi "Muslimite süütus" oletatav autor. Nakoula peeti siiski kinni seoses talle pangapettuse eest määratud tingimisi karistuse tingimuste rikkumisega, mitte tema valmistatud filmi tõttu.
 Euroopa Liidu Nõukogu tühistas 2003. aastal kehtestatud sissesõidupiirangud Transnistria endisele poliitilisele juhtkonnale eesotsas ekspresidendi Igor Smirnoviga.
 Hispaania valitsus avalikustas 2013. aasta riigieelarve, kus ainsa kuluartiklina kasvavad pensionid. Praktiliselt kõik muud kuluvaldkonnad kuuluvad jätkuvalt kärpimisele, muuhulgas vähendatakse 12 protsenti kõigi ministeeriumide kulusid.
 Lõuna-Sudaani ja Sudaani presidendid allkirjastasid Etioopia pealinnas Addis Abebas eelmisel päeval läbirääkimiste tulemusel sündinud kaubandus-, julgeoleku- ja piirilepped.
 Rootsis Göteborgis algas neli päeva kestev Göteborgi raamatumess, mille fookuses on sellel aastal Põhjamaade ja Iirimaa kirjandus. Messil on väljas ka ülevaade Eesti uuemast kirjandusest. 
 Eesti valitsus andis XII Riigikogule üle 2013. aasta riigieelarve projekti.
 Eesti haridus- ja teadusminister Jaak Aaviksoo alustas 2. oktoobrini kestnud töövisiiti Indias.

28. september

 Euroopa riikides tähistati teadlaste ööd. Eestis koondus tähistamine Tartusse teaduskeskusse Ahhaa, üle Eesti toimus aga kokku üle 300 teaduse ja teadlastega seotud ürituse.
 Nepalis kukkus mõni minut pärast Kathmandu lennuväljalt õhkutõusmist alla lennufirma Sita Air reisilennuk. Hukkusid kõik pardal viibinud 19 inimest, 16 reisijat ja 3 meeskonnaliiget. Üle poole hukkunutest olid Hiina ja Suurbritannia kodanikud.
 Prantsusmaal avalikustas peaminister Jean-Marc Ayrault oma valitsuse 2013. aasta riigieelarve projekti, mis näeb ette 20 miljardi euro ulatuses täiendavat tulu riigikassasse. Peamisteks lisatulu allikateks on 75-protsendine maks 1 miljonit eurot ületavatelt sissetulekutelt ja 45-protsendiline maks 150 000 eurot ületavatelt sissetulekutelt. Samas külmutati ka kõik avaliku sektori kulud peale laenumaksete ja pensionide.
 Tšehhi põhjaosas Chrastavas toimunud silla avamisel tulistas 26-aastane kommunistlike vaadetega mees president Václav Klausi õhupüstolist. Mees peeti sündmuskohal kinni, president sai vaid kergeid marrastusi.
 Venemaal avalikustas ajaleht Kommersant, et Dmitri Medvedevi valitsus jättis riigieelarve projektis arvesse võtmata enamiku president Vladimir Putini tehtud parandusettepanekutest.

29. september

 Nigeeria võimud vahistasid mitmeid riigiametnikke, keda kahtlustatakse seotuses islamiliikumisega Boko Haram ja viimase poolt korraldatud rünnakutega.
 Põhja-Iirimaal Belfastis toimus tuhandete osavõtjatega mälestusmarss, millega meenutati 100 aasta möödumist Ulsteri lepingu allakirjutamisest. 1912. aastal sõlmitud leping pani aluse Põhja-Iirimaa unionistlikule liikumisele ja Iirimaa hilisemal jagunemisele kaheks. Mälestusmarss möödus rahulikult, Põhja-Iirimaa politsei jaoks oli see viimase 20 aasta suurim politseioperatsioon.
 Somaalias jätsid islamiliikumise aş-Şabāb võitlejad maha viimase nende valduses olnud suurema linna Kismaayo. 
 Suurbritannias Manchesteris toimunud Leiboristliku Partei konverentsil ähvardas erakonna esimees Ed Miliband, et kui Suurbritannia pangad ei lahuta vabatahtlikult oma jae- ja investeerimispanganduse harusid 2015. aastaks, viib järgmine leiboristlik valitsus pangareformi läbi seadusandlike meetodite abil.
 Tartus teaduskeskuses Ahhaa algas rahvusvaheline kahepäevane teadusteatrite festival.
 Eesti siseminister Ken-Marti Vaher alustas 6. oktoobrini kestvat visiiti Ameerika Ühendriikides, mille põhieesmärk on tutvuda Ameerika Ühendriikide uimastiennetuspoliitikaga.

30. september

 Afganistani idaosas armee kontrollpunktile toimunud rünnakus hukkus Ameerika Ühendriikide sõdur. Sellega kasvas Afganistani konfliktis hukkunud Ameerika Ühendriikide sõjaväelaste arv 2000 inimeseni.
 Keenia pealinnas Nairobis heitis tundmatu isik kiriku pühapäevakooli ruumidesse granaadi. Toimunud plahvatuses hukkus üks laps ja veel kolm last said tõsiseid vigastusi. Tõenäoliselt korraldasid rünnaku Somaalia islamiliikumise aş-Şabāb toetajad.
 Türgis Ankaras toimus valitseva Õigluse ja Arengu Partei neljas kongress. Kongressil peetud kõnes avaldas partei esimees ja peaminister Recep Tayyip Erdoğan arvamust, et Õigluse ja Arengu Parteist on saanud suurepärane eeskuju teiste islamiriikide jaoks. Ühtlasi vihjas peaminister, et soovib ise aktiivselt tipp-poliitikas osaleda kuni 2023. aastani.
 Venezuela pealinnas Caracases toimus opositsiooni presidendikandidaadi Henrique Capriles Radonski toetajate meeleavaldus, millel osales hinnanguliselt umbes 100 000 inimest.

 2012-09